b"\n_START_ARTICLE_\nFrontl\xc3\xb8berne\n_START_PARAGRAPH_\nFrontl\xc3\xb8berne er et kulturelt iv\xc3\xa6rks\xc3\xa6ttermilj\xc3\xb8, hvor projektarrang\xc3\xb8rer udvikler og gennemf\xc3\xb8rer projekter og events i det aarhusianske kulturliv._NEWLINE_P\xc3\xa5 Frontl\xc3\xb8berne kan man f\xc3\xa5 en gratis projektplads, hvis man er nystartet projektmager eller iv\xc3\xa6rks\xc3\xa6tter. Desuden driver Aarhus Produktionsskole et projektv\xc3\xa6rksted F16 for helt unge, hvor forl\xc3\xb8bet foreg\xc3\xa5r dagligt ved frontl\xc3\xb8berne._NEWLINE_Frontl\xc3\xb8berne deltager i aarhusianske by-events som Kulturnatten og Festugen og udvikler desuden egne produktioner fra bunden._NEWLINE_Frontl\xc3\xb8berne er organiseret som en selvst\xc3\xa6ndig forening og finansieres prim\xc3\xa6rt af Aarhus Kommunes Kulturforvaltning med ca. 1 million om \xc3\xa5ret (2011). Foreningen blev stiftet officielt den 22. april 1989 af drivkr\xc3\xa6fterne Uffe Elb\xc3\xa6k og Thomas Heide m.fl. Foreningen udsprang af et aktivt ungdomsmilj\xc3\xb8, der siden starten af 80'erne havde arrangeret talrige kulturprojekter som De Flyvende Pisb\xc3\xb8nner, Den Rullende Rottefestival, Next Stop Sovjet, Billedspor m.fl."